**Trăiesc cum vreau**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-aș plămădi din toamna asta brună

Un anotimp cu nume de copil

Să-mi amintesc de clopoțel cum sună,

Să cred că viața este-un vodevil

Și o trăiesc cum vreau... De-mi place mie

Am să-mpletesc din fluturi curcubeu

Și dragoste-am să fac în poezie

Chiar dacă deranjez vreun fariseu.

Nu-mi pasă de strigoi ce umblă noaptea

Pe la ferestre ca o cucuvea,

Mă simt copil, la școală-n clasa șaptea,

Și scriu aşa cum vreau, ce pușca mea!

- Mi-aş îmbrăca din nou în crizanteme

Odaia-n care scriu, pereţii gri

Ai unei vieţi lipsite de culoare

I-aş decora din nou cu fantezii

Şi n-aş schimba nimic, aş fi aceeaşi,

Nu vreau să fiu pe placul nimănui,

Destinul meu şi-a spus demult povestea

Sub ascendentul dulce-amărui

Al poeziei noastre. De aceea,

Trăiesc aşa cum vreau, subliniez

Că nu mă-nclin în faţa raţiunii

Cât încă am puterea să visez.

Ioan Grigoraș Liliana Trif